*Tämä artikkeli kertoo ruotsalaisesta jääkiekkoilija William Nylander Alteliuksesta, jonka sukunimestä käytetään useimmiten pelkästään osaa Nylander. Suomalaisesta kasvitieteilijästä kertoo artikkeli William Nylander (kasvitieteilijä).*

**William Andrew Michael Junior Nylander Altelius** (s. 1. toukokuuta 1996 Calgary, Alberta, Kanada) on ruotsalais-kanadalainen jääkiekkoilija, joka pelaa NHL-joukkue Toronto Maple Leafsissa. Maple Leafs varasi Nylanderin NHL:n varaustilaisuudessa 2014 koko tilaisuuden kahdeksantena ja ensimmäisenä Euroopassa pelanneena jääkiekkoilijana. Nylander on pelipaikaltaan oikea laitahyökkääjä, mutta hän osaa pelata myös keskushyökkääjänä. Nylander laukoo oikealta. Hänen isänsä on yli 900 NHL-ottelua pelannut Michael Nylander.

Ura
---

### Seuraura

Nylander syntyi Kanadassa, mutta kasvoi Tukholmassa. Hän palasi kuitenkin myöhempinä juniorivuosinaan Pohjois-Amerikkaan ja Nylanderin kasvattajaseurana pidetään Chicago Missionia, jossa hän pelasi MWEHL-juniorisarjaa kaudella 2010–2011. Kaudeksi 2011–2012 Nylander siirtyi taas Ruotsiin ja SDE HF:n J18-junioreihin. Kesken kauden, tammikuussa 2012 hän siirtyi kuitenkin Södertälje SK:hon. Nylander pelasi loppukaudella seurassa kolmessa eri ikäluokassa ja valittiin U16 SM:n parhaaksi hyökkääjäksi. Hän voitti kauden aikana myös TV-Puckenin pronssia Stockholm 1:n joukkueessa.

USHL-joukkue Chicago Steel varasi Nylanderin 85. pelaajana kesällä 2012. Hän jatkoi kuitenkin kaudella 2012–2013 uraansa Södertäljessä. Nylander voitti seuran J20-junioreiden sisäisen piste-, maali- ja syöttöpörssin tehtyään 27 runkosarjaottelussa tehot 15+28=43. Hän debytoi myös Södertäljen miesten joukkueessa, jossa Nylander pelasi Ruotsin toiseksi korkeimmalla sarjatasolla HockeyAllsvenskanissa kahdeksan runkosarjaottelua tehopistein 4+2=6 ja kymmenen Kvalserien-ottelua tehopistein 2+1=3. Hän teki Allsvenskan-debyyttinsä 12. helmikuuta 2013 Leksands IF:ää vastaan, jolloin Nylander pelasi Södertäljen kakkosketjussa isänsä Michaelin sekä Damien Fleuryn kanssa. Hän sai ottelussa myös syöttöpisteen Johan Jonssonin tekemään maaliin. Seuraavassa ottelussa 14. helmikuuta 2013 Nylander teki ensimmäisen Allsvenskan-maalinsa Örebro HK:n Henrik Lundbergin taakse. Avangard Omsk varasi hänet 60. pelaajana KHL:n varaustilaisuudessa 2013.

Elokuussa 2013 Nylander teki kaksivuotisen sopimuksen SHL-joukkue MODO Hockeyn kanssa. Samana päivänä hänet lainattiin alkukaudeksi sarjatasoa alemmas Rögle BK:hon. 12. marraskuuta 2013 Nylander teki MODO:ssa SHL-debyyttinsä ja hän teki ottelussa myös yhden syöttöpisteen Adrian Kempen tekemään maaliin. 1. helmikuuta 2014 Nylander teki ensimmäisen SHL-maalinsa AIK IF:n Daniel Larssonin taakse. Joulukuussa 2013 hänet oli lainattu Södertäljeen. Yhteensä Nylander pelasi kauden aikana Allsvenskanissa 35 runkosarjaottelua tehopistein 15+12=27. SHL:ssä hän pelasi 22 runkosarja- ja kaksi playoff-ottelua tehopistein 1+6=7. Nylander pelasi kauden aikana myös sekä MODO:n J20- että J18-junioreissa, joista nuoremmassa ikäluokassa hän voitti kauden päätteeksi J18 Elitin mestaruuden.

Toronto Maple Leafs varasi Nylanderin koko NHL:n varaustilaisuuden kahdeksantena pelaajana kesällä 2014. Hän oli myös varaustilaisuuden ensimmäinen eurooppalaisesta joukkueesta varattu pelaaja. Samana kesänä myös OHL-joukkue Mississauga Steelheads varasi Nylanderin 13. pelaajana CHL:n varaustilaisuudessa. Elokuussa hän teki kolmivuotisen tulokassopimuksen Maple Leafsin kanssa. Harjoitusleirin jälkeen lokakuussa Nylander palasi kaudeksi 2014–2015 lainalle MODO:on. Hän teki siellä 21 ottelussa tehot 8+12=20, joilla Nylander oli joukkueen toiseksi paras pistemies Per-Åge Skrøderin jälkeen sekä paras syöttäjä János Hárin kanssa, kunnes hän siirtyi tammikuussa 2015 alle 20-vuotiaiden jälkeen Maple Leafsin organisaatioon. Nylander siirrettiin samalla AHL-joukkue Toronto Marliesin vahvuuteen. Hän pelasi siellä koko loppukauden tehden 37 runkosarjaottelussa tehot 14+18=32 sekä viidessä playoff-ottelussa kolme syöttöpistettä.

Nylander aloitti kauden 2015–2016 AHL-joukkue Toronto Marliesin vahvuudessa. Hän debytoi Maple Leafsin NHL-joukkueessa siirtotakarajan aikaan 29. helmikuuta 2016 Tampa Bay Lightningia vastaan. Nylander sai ottelussa jääaikaa 18.41 minuuttia. Hän teki ensimmäisen NHL-maalinsa Ottawa Senatorsia vastaan neljännessä ottelussaan. Nylander pelasi kauden aikana NHL:ssä kaikkiaan 22 runkosarjaottelua tehopistein 6+7=13. Hän palasi Maple Leafsin NHL-kauden päätyttyä takaisin Marliesiin, jossa Nylanderin AHL:n tulokaskausi toi kaikkiaan 38 runkosarjaottelussa tehot 18+27=45 ja 14 playoff-ottelussa tehot 7+4=11. Hän oli pudotuspeleissä joukkueen paras maalintekijä Connor Brownin kanssa.

Kaudeksi 2016–2017 Nylander otti paikan Toronto Maple Leafsin NHL-kauden avauskokoonpanosta. Hän teki NHL-uransa ensimmäisen kypärätempun 4. tammikuuta 2017 vieraissa Boston Bruinsia vastaan. Nylanderin kolmas osuma syntyi ylivoimalla. Hänet valittiin ottelun ykköstähdeksi.

### Maajoukkueura

Nylander voitti maailmanmestaruuden Ruotsin joukkueessa MM-kisoissa 2017. Hän oli Ruotsin paras pistemies ja valittiin turnauksen arvokkaimmaksi pelaajaksi ja tähdistökentälliseen.

Nylander pelasi alle 20-vuotiaiden MM-kilpailuissa vuosina 2015 ja 2016. Ensimmäisessä turnauksessa hän oli Ruotsin paras pistemies ja syöttäjä tehoilla 3+7=10. Jälkimmäisessä turnauksessa Nylander toimi joukkueen varakapteenina, mutta hänen turnauksensa päättyi kuitenkin aivotärähdykseen jo avausottelussa Sveitsiä vastaan, kun Christian Egli taklasi Nylanderia päähän ottelun ensimmäisessä erässä. Egli sai teostaan kolmen ottelun pelikiellon. Nylanderin kanssa Ruotsin joukkueessa pelasi myös hänen pikkuveljensä Alexander.

Hän pelasi myös alle 18-vuotiaiden MM-kilpailuissa vuosina 2013 ja 2014. Hän voitti koko jälkimmäisen turnauksen piste- ja syöttöpörssin tehoilla 6+10=16. Nylander jakoi myös tehotilaston voiton kolmen muun pelaajan kanssa lukemalla +8. Hänet valittiin koko turnauksen parhaaksi hyökkääjäksi ja palkittiin Ruotsin yhtenä kolmesta parhaasta pelaajasta. Nylander pelasi myös alle 18-vuotiaiden Ivan Hlinkan muistoturnauksessa vuonna 2013, jolloin hän oli Ruotsin paras pistemies ja maalintekijä tehoilla 4+2=6.

Nylander pelasi myös World U-17 Hockey Challengessa vuonna 2013, jolloin hän voitti kultaa. Nylander oli turnauksen paras syöttäjä ja jakoi pistepörssin toisen sijan kolmen muun pelaajan kanssa tehoilla 2+8=10.

Muuta
-----

Nylanderin pikkuveli Alexander pelaa NHL-joukkue Pittsburgh Penguinsin organisaatiossa. Veljesten isä Michael Nylander toimii OHL-joukkue Mississauga Steelheadsin apuvalmentajana. Myös heidän setänsä Peter ja Thommy Nylander ovat pelanneet jääkiekkoa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2010–2011 | Chicago Mission | MWEHL | 29 | 34 | 27 | 61 | 8 | – | – | – | – | – |
| 2011–2012 | Södertälje SK | SuperElit | 8 | 1 | 3 | 4 | 2 | 4 | 0 | 5 | 5 | 2 |
| 2012–2013 | Södertälje SK | SuperElit | 27 | 15 | 28 | 43 | 14 | – | – | – | – | – | U18 | 5 | 2 | 1 | 3 | 2 |
|  | Södertälje SK | Allsvenskan | 8 | 4 | 2 | 6 | 2 | – | – | – | – | – |
| 2013–2014 | Rögle BK | Allsvenskan | 18 | 4 | 4 | 8 | 10 | – | – | – | – | – | U18 | 7 | 6 | 10 | 16 | 0 |
|  | Södertälje SK | Allsvenskan | 17 | 11 | 8 | 19 | 6 | – | – | – | – | – |
|  | MODO Hockey | SuperElit | 3 | 0 | 3 | 3 | 4 | 5 | 3 | 5 | 8 | 2 |
|  | MODO Hockey | SHL | 22 | 1 | 6 | 7 | 6 | 2 | 0 | 0 | 0 | 0 |
| 2014–2015 | MODO Hockey | SHL | 21 | 8 | 12 | 20 | 6 | – | – | – | – | – | JMM | 7 | 3 | 7 | 10 | 0 |
|  | Toronto Marlies | AHL | 37 | 14 | 18 | 32 | 4 | 5 | 0 | 3 | 3 | 0 |
| 2015–2016 | Toronto Marlies | AHL | 38 | 18 | 27 | 45 | 10 | 14 | 7 | 4 | 11 | 2 | JMM | 1 | 1 | 0 | 1 | 0 |
|  | Toronto Maple Leafs | NHL | 22 | 6 | 7 | 13 | 4 | – | – | – | – | – |
| 2016–2017 | Toronto Maple Leafs | NHL | 81 | 22 | 39 | 61 | 32 | 6 | 1 | 3 | 4 | 2 | MM | 10 | 7 | 7 | 14 | 2 |
| 2017–2018 | Toronto Maple Leafs | NHL | 82 | 20 | 41 | 61 | 10 | 7 | 1 | 3 | 4 | 0 |
| 2018–2019 | Toronto Maple Leafs | NHL | 54 | 7 | 20 | 27 | 16 | 7 | 1 | 2 | 3 | 2 | MM | 8 | 5 | 13 | 18 | 0 |
| 2019–2020 | Toronto Maple Leafs | NHL | 68 | 31 | 28 | 59 | 12 | 5 | 2 | 2 | 4 | 0 |
| 2020–2021 | Toronto Maple Leafs | NHL | 51 | 17 | 25 | 42 | 16 | 7 | 5 | 3 | 8 | 4 |
| 2021–2022 | Toronto Maple Leafs | NHL | 81 | 34 | 46 | 80 | 16 | 7 | 3 | 4 | 7 | 4 | MM | 3 | 3 | 2 | 5 | 2 |
| 2022–2023 | Toronto Maple Leafs | NHL | 82 | 40 | 47 | 87 | 28 | 11 | 4 | 6 | 10 | 2 |
| 8 kautta | yhteensä | NHL | 521 | 177 | 253 | 430 | 134 | 50 | 17 | 23 | 40 | 14 |
| 2 kautta | yhteensä | AHL | 75 | 32 | 45 | 77 | 14 | 19 | 7 | 7 | 14 | 2 |
| 2 kautta | yhteensä | SHL | 43 | 9 | 18 | 27 | 12 | 2 | 0 | 0 | 0 | 0 |

Lähteet
-------

* William Nylander The Internet Hockey Databasessa (englanniksi)
* William Nylander *Elite Prospects*. Everysport Media Group AB.  (englanniksi)

### Viitteet

1. ↑  Stubin, Teemu: Ruotsin kirkkain tähti on Kasperi Kapasen hyvä ystävä: "Isä pistää aina viestiä pelin jälkeen" *iltalehti.fi*.  14.12.2015. Alma Media Suomi Oy. Viitattu 5.3.2016.
2. ↑  Sjöberg, Henrik: Här anländer William Nylander till Finland  20.12.2015. HELSINGFORS:  AB Kvällstidningen Expressen. Viitattu 5.3.2016. (ruotsiksi)
3. 1 2  NHL.com *NHL*. Viitattu 19.3.2023.
4. ↑  Players *NHL.com*.  2014. National Hockey League. Viitattu 28.6.2014. (englanniksi)
5. 1 2  William Nylander The Internet Hockey Databasessa (englanniksi)
6. 1 2 3 4 5 6 7  William Nylander *Elite Prospects*. Everysport Media Group AB.  (englanniksi)
7. ↑  William Nylander klar!  4.1.2012. sskoveralltalltid.se.  Arkistoitu 25.7.2014. Viitattu 28.6.2014. (ruotsiksi)
8. ↑  Edlund, Patrick: William Nylander klar för MODO Hockey  8.8.2013. MODO Hockey. Viitattu 28.6.2014. (ruotsiksi)
9. ↑  Erikzon, Olof: Rögle hyr William Nylander från MODO  8.8.2013. Rögle BK. Viitattu 28.6.2014. (ruotsiksi)
10. ↑  Nylander vänder hem  23.12.2013. Södertälje Sportklubb.  Arkistoitu 21.10.2014. Viitattu 28.6.2014. (ruotsiksi)
11. ↑  Leafs Sign Nylander To Entry Level Contract  18.8.2013. Toronto Maple Leafs. Viitattu 19.8.2014. (englanniksi)
12. ↑  Maple Leafs sopimukseen kärkivarauksensa kanssa *Jatkoaika.com*.  19.8.2013. Jatkoaika r.y. Viitattu 19.8.2014.
13. ↑  Hendrick, Paul: Leaf Roster Takes Shape  6.10.2014. Toronto Maple Leafs. Viitattu 8.11.2014. (englanniksi)
14. ↑  Maple Leafs reassign William Nylander to Marlies  12.1.2015. Toronto Maple Leafs. Viitattu 13.1.2015. (englanniksi)
15. ↑  Maple Leafs trim Training Camp roster  4.10.2015. Toronto Maple Leafs. Viitattu 5.3.2016. (englanniksi)
16. ↑  Suomalainen NHL-huippulupaus passitettiin farmiin *suomikiekko.com*.  4.10.2015. Nordic Sport Media. Viitattu 5.3.2016.
17. ↑  Tampa Bay Lightning – Toronto Maple Leafs – February 29th, 2016 *NHL.com*.  29.2.2016. National Hockey League. Viitattu 5.3.2016. (englanniksi)
18. ↑  Superlupaus iski NHL-uransa avausmaalin – Leo Komarov korjasi kiekon talteen *suomikiekko.com*.  6.3.2016. Nordic Sport Media. Viitattu 8.3.2016.
19. ↑  William Nylander, pelipäiväkirja 2015–2016 *NHL.com*. National Hockey League. Viitattu 8.3.2016.
20. ↑  Silverman, Catherine: Sparks, Nylander part of Leafs assignment to AHL Marlies  10.4.2016. Today's Slapshot.  Arkistoitu 27.4.2016. Viitattu 19.6.2016. (englanniksi)
21. ↑  Toronto Maple Leafs – Boston Bruins – February 4th, 2017  4.2.2017. Toronto Maple Leafs. Viitattu 5.2.2017. (englanniksi)
22. ↑  Nylanderin turnaukselle lopullinen piste – Ruotsilta myös puolustaja sivuun *Jatkoaika.com*.  3.1.2016. Jatkoaika r.y. Viitattu 6.1.2016.
23. ↑  Nylanderin telojalle kolmen pelin panna – myös kaksi muuta sveitsiläistä sivuun *Jatkoaika.com*.  27.12.2015. Jatkoaika r.y. Viitattu 6.1.2016.